Alla kbir u tajjeb Tifħir. Ta' David. Ħa nkabbrek, Alla tiegħi, sultan, u nbierek ismek għal dejjem ta' dejjem. Kuljum irrid inbierkek, u nfaħħar ismek għal dejjem ta' dejjem. Kbir il-Mulej, ta' min ifaħħru bil-bosta, bla tarf il-kobor tiegħu. Nisel lil nisel isebbaħ għemilek, u s-setgħa tiegħek ixandru. Il-ġmiel u l-kobor tas-sebħ tiegħek iħabbru, u fuq l-għeġubijiet tiegħek jitħaddtu. Il-qawwa tal-għemejjel tiegħek tal-biża' jxandru; u jien fuq l-għemejjel kbar tiegħek nitħaddet. It-tjubija tiegħek bla qjies ifakkru, jgħajtu bil-ferħ minħabba l-ġustizzja tiegħek. Twajjeb u ħanin il-Mulej, idum biex jagħdab u kollu tjieba. Twajjeb ma' kulħadd il-Mulej, tjubitu fuq kulma għamel. Kulma għamilt iroddlok ħajr, Mulej; iberkuk il-ħbieb tiegħek kollha. Is-sebħ tas-saltna tiegħek ixandru, fuq is-setgħa tiegħek jitkellmu, biex jgħarrfu lill-bniedem il-qawwa tiegħek, u s-sebħ u l-ġmiel tas-saltna tiegħek. Saltnatek hi saltna għaż-żminijiet kollha, minn nisel għal nisel il-ħakma tiegħek. Ta' kelmtu l-Mulej fil-wegħdiet tiegħu kollha, twajjeb f'dak kollu li għamel. Iwieżen il-Mulej 'il kull min se jaqa', iqajjem 'il kull min hu mitluq. Għajnejn kulħadd iħarsu lejk, Mulej, u inti tagħtihom l-ikel f'waqtu. Int tiftaħ idek, u xxabba' 'l kulħadd bil-ġid. Ġust il-Mulej fl-imġiba tiegħu kollha, twajjeb f'dak kollu li għamel. Qrib il-Mulej lejn kull min isejjaħlu, lejn kull min isejjaħlu fis-sewwa. Jaqtgħalhom xewqthom 'il dawk li jibżgħu minnu, jisma' l-għajta tagħhom, u jsalvahom. Iħares il-Mulej lil ħbiebu kollha, imma lill-ħżiena jeqridhom. Tifħir il-Mulej ixandar fommi; u jbierek kulħadd l-isem qaddis tiegħu għal dejjem ta' dejjem!